ཞི་ཅིན་ཕིང་གིས་མར་ཁེ་སིས་ང་ཚོར་རིན་ཐང་ཆེ་ཤོས་ལྡན་པ་དང་ཤུགས་རྐྱེན་ཆེ་ཤོས་ལྡན་པའི་བསམ་པའི་རྒྱུ་ནོར་བཞག་གནང་ཡོད།དེ་ནི་ཁོང་གི་མཚན་ནས་མིང་བཏགས་པའི་ཚན་རིག་གི་རིགས་པའི་གཞུང་ལུགས་ཏེ།མར་ཁེ་སི་རིང་ལུགས་རེད།རིགས་པའི་གཞུང་ལུགས་དེ་ནི་བརྗིད་ཆགས་ཉམས་དགའ་བའི་ཉི་གཞོན་དང་འདྲ་བར་མིའི་རིགས་ཀྱིས་ལོ་རྒྱུས་ཀྱི་ཆོས་ཉིད་འཚོལ་ཞིབ་དང་རང་ངོས་བཅིངས་འགྲོལ་གཏོང་བའི་ལམ་བུ་འཚོལ་བའི་མུན་པ་གསལ་བར་བྱས་ཡོད།མར་ཁེ་སིའི་དགོངས་པའི་རིགས་པའི་གཞུང་ལུགས་ནི་དུས་རབས་དེ་ལས་བྱུང་བ་ཞིག་ཡིན་ལ།དུས་རབས་དེ་ལས་བརྒལ་བ་ཞིག་ཀྱང་ཡིན་པ་དང་།དུས་རབས་དེའི་བསམ་པའི་སྙིང་བཅུད་ཡིན་ལ།མིའི་རིགས་ཧྲིལ་པོའི་བསམ་པའི་སྙིང་བཅུད་ཀྱང་རེད།མར་ཁེ་སི་རིང་ལུགས་ནི་ཚན་རིག་དང་མཐུན་པའི་རིགས་པའི་གཞུང་ལུགས་ཤིག་ཡིན་ཞིང་།གསར་གཏོད་རང་བཞིན་གྱི་སྒོ་ནས་མིའི་རིགས་ཀྱི་སྤྱི་ཚོགས་འཕེལ་རྒྱས་ཀྱི་ཆོས་ཉིད་བསྟན་ཡོད།མར་ཁེ་སི་རིང་ལུགས་ནི་མི་དམངས་ཀྱི་རིགས་པའི་གཞུང་ལུགས་ཤིག་ཡིན་ཞིང་།མི་དམངས་ཀྱིས་རང་ངོས་བཅིངས་འགྲོལ་གཏོང་བའི་བསམ་བློའི་མ་ལག་ཐོག་མར་གསར་གཏོད་གནང་བ་ཞིག་རེད།མར་ཁེ་སི་རིང་ལུགས་ནི་ལག་ལེན་གྱི་གཞུང་ལུགས་ཤིག་ཡིན་ཞིང་།དེས་མི་དམངས་ལ་འཛམ་གླིང་སྒྱུར་བཀོད་བྱེད་པའི་བྱ་སྤྱོད་ཁྲིད་སྟོན་བྱེད་ཀྱི་ཡོད།མར་ཁེ་སི་རིང་ལུགས་ནི་ཟམ་མི་ཆད་པར་འཕེལ་རྒྱས་འགྲོ་བའི་སྒོ་འབྱེད་ཀྱི་རིགས་པའི་གཞུང་ལུགས་ཤིག་ཡིན་ཞིང་།དེ་སྔ་ཕྱི་བར་གསུམ་དུ་དུས་རབས་ཀྱི་མདུན་གྲལ་དུ་གནས་ཡོད།མར་ཁེ་སི་རིང་ལུགས་འཕེལ་རྒྱས་འགྲོ་བའི་ལོ་རྒྱུས་ནི་མར་ཁེ་སི་དང་ཨེན་ཀེ་སི།དེ་བཞིན་ཁོང་རྣམ་པའི་རྗེས་འབྲང་བ་ཚོས་དུས་རབས་དང་།ལག་ལེན།ཤེས་ཚོར་གོང་ནས་གོང་དུ་འཕེལ་བའི་ལོ་རྒྱུས་ལ་གཞིགས་ནས་འཕེལ་རྒྱས་བཏང་བའི་ལོ་རྒྱུས་ཤིག་ཡིན་པ་དང་།མིའི་རིགས་ཀྱི་ལོ་རྒྱུས་ཐོག་གི་ཕུལ་བྱུང་གི་བསམ་བློའི་རིག་གནས་ཀྱི་གྲུབ་འབྲས་ཟམ་མི་ཆད་པར་བླངས་ནས་རང་ངོས་ཕུན་སུམ་ཚོགས་སུ་གཏོང་བའི་ལོ་རྒྱུས་ཤིག་རེད།དེར་བརྟེན་མར་ཁེ་སི་རིང་ལུགས་ཀྱིས་ནམ་ཡང་དེའི་ངོ་མཚར་གྱི་གསོན་ཤུགས་རྒྱུན་འཁྱོངས་བྱས་ནས།དུས་རབས་གོང་འཕེལ་ལས་བྱུང་བའི་བརྗོད་གཞི་གསར་པ་འཚོལ་ཞིབ་དང་།མིའི་རིགས་ཀྱི་སྤྱི་ཚོགས་ལ་འཕྲད་པའི་འགྲན་སློང་གསར་པར་ལན་རྒྱག་ཐུབ་ཀྱི་ཡོད་ཅེས་ནན་བཤད་གནང་བ་རེད།